Vier dood, 20 beseer toe voertuig omslaanArgieffoto: ER24 Vier vroue is dood en vyf kinders in ŉ kritieke toestand toe die bakkie waarin hulle gery het Vrydagaand op die N14 naby Upington in die Noord-Kaap omgeslaan het. Werner Vermaak, woordvoerder van ER24, het gesê die ongeluk het kort voor middernag sowat 100 km buite Olifantshoek in die rigting van Upington gebeur. “Paramedici het talle mense op die toneel aangetref wat oor die pad geslinger is toe ŉ bakkie en sleepwa omgeslaan het,” het Vermaak gesê. Vier vroue is op slag dood en 15 ander volwassenes het matige tot ernstige beserings opgedoen. “Vyf kinders, almal tussen die ouderdomme van een maand en 11 maande, was in ŉ kritieke toestand. Hulle het veelvuldige beserings opgedoen – onder meer gebreekte bene en kopbeserings,” het Vermaak gesê. Die meeste van beseerdes is na die Upington- provinsiale hospitaal gehaas. Die bestuurder van die bakkie, wat ook ernstig beseer is, is na die Mediclinic Upington geneem. Volgens Vermaak is die oorsaak van die ongeluk nog nie bekend nie.